Perhimpunan Agung Umno
Dewan Merdeka Pusat Dagangan Dunia Putra, Kuala Lumpur.20 Jun 2002 

"MENDEDAH YANG TERBUKA" 

Alhamdullillah, Segala puji bagi Allah s.w.t. Sekali lagi kita Parti UMNO dapat bersidang dalam keadaan aman dan tenteram, bersidang untuk membincang dan membahas prestasi parti dan bangsa kita, dasar-dasar dan masa depan negara yang tercinta ini, Negara Malaysia. Bahawa kita dapat berbuat demikian dalam keadaan yang sempurna adalah satu nikmat yang besar kerana sebenarnya ia adalah sesuatu yang istimewa, yang luar biasa. Bahawa setelah berusia 56 tahun UMNO masih wujud sebagai sebuah parti yang berwibawa, yang berkuasa dalam negara ini, yang tersusun rapi, tertib dan berkesan, adalah perkara- perkara yang perlu kita bersyukur dengannya. Tidak banyak parti politik yang berusia seperti kita yang masih ada, dan jauh sekali masih berkesan, berwibawa dan masih menjadi parti pemerintah. 

DUNIA YANG PENUH MASALAH 

2. Lagi pun kita berada dalam dunia yang penuh dengan masalah, ketidaktentuan; terancam dengan keganasan yang luar biasa, dengan penindasan oleh yang kuat ke atas yang lemah, yang kaya ke atas yang miskin; dengan peperangan berlaku di sana-sini, pembunuhan beramai- ramai, kezaliman dan ketidakseimbangan yang ketara di antara yang miskin dengan yang kaya. 

3. Alaf ketiga dan abad ke 21 tidak membawa tamadun manusia ke tahap yang lebih baik, walaupun kepandaian dan kecekapan manusia begitu tinggi sekali. Zaman teknologi maklumat, zaman ilmu pengetahuan sudah tiba. Malangnya manusia sudah menjadi angkuh dengan kebolehan mereka. Ilmu yang diperolehi tidak banyak digunakan untuk kebaikan dan kesejahteraan hidup manusia, tetapi lebih kepada peningkatan kebolehan menindas dan membunuh lebih ramai manusia. 

4. Kebesaran negara diukur melalui penciptaan dan pemilikan senjata yang boleh membunuh jumlah manusia yang lebih besar dan bukan kerana tamadun yang mulia. Dengan jumlah nuklear "warhead" yang boleh menghancurkan seluruh dunia dan seluruh umat manusia, mereka memaksa negara-negara di dunia supaya tunduk kepada mereka. Ini jelas menunjukkan bahawa manusia belum dapat maju setapak pun dari Zaman Batu di mana kekuatan bermakna
 kebenaran. "Might is right". Mereka yang kuat boleh buat apa sahaja. Mereka yang lemah perlu terima sahaja nasib yang ditimpa ke atas mereka. 

5. Keadilan dan kebenaran tidak ada tempat dalam perkiraan mereka yang menjadi kuasa besar. Dengan tidak segan-segan mereka menggunakan dua kayu ukur - satu untuk mereka dan satu lagi untuk orang lain. Apa sahaja yang dilakukan oleh mereka adalah betul, baik dan wajar. Tetapi perlakuan perkara yang sama oleh orang lain adalah salah dan tidak wajar. 

6. Perang Dingin sudah tamat hampir dua dekad tetapi penyelidikan, penciptaan dan pengeluaran senjata-senjata baru masih diteruskan. Selain daripada senjata nuklear ada pula senjata kuman dan gas. Senapang satu peluru diganti dengan mesingan yang boleh membunuh berpuluh- puluh orang sekali dipetik, yang boleh melontar grenad dan api yang mampu bukan sahaja membunuh manusia tetapi memusnah dan membakar apa sahaja. 

7. Kemampuan meriam, roket peluru berpandu dan senjata- senjata lain untuk membunuh lebih ramai manusia telah dipertingkatkan. Di udara kemampuan pesawat pejuang untuk memusnah dan membunuh, pesawat yang sudahpun cukup canggih telah dipertingkatkan lagi kemampuannya. Daripada pesawat yang hanya berharga ratusan ribu dolar, sekarang ini tiap pesawat berharga ratusan juta dolar. Berbilion-bilion dolar dibelanjakan oleh kuasa besar untuk membekal angkatan perang mereka dengan beratus- ratus pesawat ini. Dan negara yang miskin juga terpaksa membeli pesawat-pesawat ini kerana jika tidak, negara jiran atau negara musuh akan dibekalkan dengan pesawat- pesawat ini. Perbelanjaan untuk memiliki bekalan senjata tidak memberi pulangan apa-apa selain daripada menaikkan semangat pasukan pertahanan dan Kebangsaan sesebuah negara. Dengan perlunya pemodenan senjata
 setiap masa, negara-negara besar dan kecil mensia- siakan sejumlah besar wang ringgit yang begitu sukar diperolehi untuk membeli senjata yang tidak akan diguna, sementara orang miskin terus merana. Namun penciptaan dan peningkatan kecanggihan senjata masih diteruskan dan semakin besarlah jumlah wang tiap negara yang akan disia- siakan. 

8. Di masa yang sama pencipta dan pembekal senjata ini tidak dapat faham kenapa di sana sini peperangan berlaku. Mereka kononnya menentang huru-hara, peperangan kecil dan aneka jenis penindasan. Mereka menentang penjualan senjata secara haram. Mungkinkah ini disebabkan penjualan haram menjejas pasaran senjata yang mereka anggap sebagai hak mereka? Bahawa tanpa mereka mengeluarkan senjata-senjata ini, tidak mungkin ada pasaran haram tidak mengganggu fikiran mereka. 

9. Dengan begitu banyaknya senjata di seluruh dunia tidak hairanlah peperangan dan pemberontakan bersenjata berlaku di seluruh pelusuk dunia. Tidak ada satu hari yang berlalu yang berpuluh manusia tidak dibunuh dengan senjata-senjata yang dicipta dan dipasar tanpa sekatan ini. 

PERISTIWA 11 SEPT DAN KEGANASAN 

10. Pada 11 September berlakulah peristiwa yang mengejutkan seluruh dunia. Ketika negara kaya dan berteknologi tinggi menumpu kepada ciptaan senjata- senjata canggih yang boleh memberi lebih "fire-power" kepada mereka, pesawat penumpang biasa digunakan sebagai peluru berpandu untuk menyerang pusat dan simbol kekuasaan negara maju. Tetapi kesannya lebih daripada kehancuran bangunan dan kematian lebih 3000 orang. Kesan yang ketara ialah ketakutan yang amat sangat oleh seluruh dunia akan serangan oleh pengganas. Bukan sahaja bangunan yang runtuh tetapi ekonomi dunia turut runtuh dengan teruk kerana ketakutan pelancong dan ahli perniagaan akan terperangkap dalam pesawat yang diculik oleh pengganas untuk dijadikan peluru berpandu. Beratus- ratus bilion dolar telah hilang kerana aktiviti pelancongan, perniagaan dan industri penerbangan hampir terhenti terus. 

11. Berhadapan dengan ancaman yang tidak diduga ini kuasa-kuasa besar naik gelabah dan seolah-olah hilang pedoman. Oleh kerana tidak berpengalaman dalam menangani serangan pengganas, mereka kembali kepada cara-cara peperangan biasa. Walaupun semua pengganas 11 September bukan daripada orang Afghan, tetapi oleh kerana Afghanistan menjadi pangkalan kepada kumpulan pengganas Al-Qaeda yang dipercayai terlibat dengan serangan pada 11 September, maka negara itu diserang dengan senjata yang tidak kenal siapa. Ramai yang tidak bersalah, orang awam, perempuan tua dan muda, kanak- kanak, orang sakit telah terbunuh dan cedera, dan berjuta-juta rakyat negara yang malang ini terpaksa melarikan diri ke negara jiran di mana mereka hidup merana, tanpa teduh, tanpa makanan yang cukup, tanpa perubatan. 

12. Alhamdulillah, puak Taliban yang dahulu diperalatkan oleh kuasa tertentu untuk menjatuhkan Kerajaan Afghanistan, telah lari berselerak. Jika tidak akan ranaplah semua bandar dan kampung di Afghanistan; akan terbunuhlah ramai rakyatnya, kerana serangan udara yang tidak kenal siapa. 

13. Tetapi keganasan tidak dapat dihentikan. Kuasa- kuasa besar terus berada dalam ketakutan, terus hidup dalam iklim perang kerana dipercayai bila-bila masa sahaja pengganas akan menyerang lagi. Mengalahkan Afghanistan tidak memberi apa-apa kesan kepada peperangan melawan keganasan. 

KEGANASAN TERHADAP PALESTIN 

14. Sebenarnya kemungkinan keganasan berlaku sudah bertambah kerana Israel, yang menindas Palestin, mengambil kesempatan daripada peperangan melawan keganasan untuk bertindak lebih ganas terhadap rakyat Palestin. Ariel Sharon, Perdana Menteri Israel, berpendapat keganasan boleh dihentikan dengan keganasan yang lebih dahsyat terhadap pihak yang kononnya melahirkan pengganas. 

15. Tiap kali Israel dan rakyatnya diserang oleh pasukan berani mati Palestin, Sharon mengarahkan supaya sebilangan yang lebih besar rakyat Palestin dibunuh. Puncak terakhir ialah serangan ke atas Jenin, di mana rumah batu diruntuh dengan penghuninya masih ada di dalam. Maka beratus-ratuslah rakyat Palestin terbunuh, jauh lebih ramai daripada rakyat Israel yang terbunuh oleh serangan bom manusia Palestin. Tindakan Israel ini bukan sahaja tidak mengurangkan keganasan tetapi sebaliknya menimbulkan kemarahan yang amat sangat di kalangan semua orang Islam, yang mana ini boleh menyebabkan lebih banyak keganasan. 

16. Israel harus ingat bahawa ia berada di tengah- tengah negara Arab dan Islam. Sampai bilakah dapat Israel bertindak balas dengan lebih kejam terhadap rakyat Palestin? Jika Israel dapat membunuh semua enam juta rakyat Palestin pun, tidak ada jaminan orang Islam dan orang Arab dari negara-negara di sekeliling Israel tidak akan mengganas seperti rakyat Palestin yang berani mati. Ingatlah bahawa yang menyerang pada 11 September bukan rakyat Palestin. Mereka adalah dari negara-negara Islam yang di sekeliling Israel. Tidak mungkin Israel dapat membunuh 1,300 juta orang Islam untuk menyelamatkan dirinya. 

17. Ariel Sharon harus faham dan penyokong Sharon di dalam dan luar negeri juga harus faham bahawa mengganas lebih daripada keganasan pengganas bukan cara untuk menyelamatkan Israel. Kata Mat Salleh, "you are painting yourself into a corner." Lebih kejam dan ganas serangan Israel ke atas rakyat Palestin, lebih marah dan lebih naik angin bukan sahaja orang Palestin tetapi semua orang Islam. Dengan itu lebih sukar lagi untuk mencari penyelesaian bagi masalah Israel; lebih sukar lagi untuk menamatkan keganasan. Hari ini pun sudah ada puak-puak di kalangan orang Palestin dan Islam yang tidak lagi sanggup berdamai dengan Israel. Mereka ingin meneruskan keganasan sebagai cara membalas dendam. Mereka tidak peduli akan tindak balas Israel, walau bagaimana kejam sekali pun. Dan mereka tidak peduli menang atau kalah asalkan mereka dapat membunuh orang Israel dan penyokong mereka sebagai balasan terhadap kekejaman Israel. 

18. Kita khuatir sesiapa sahaja daripada mana-mana bangsa yang menyokong Israel akan menjadi sasaran serangan pengganas, di mana juga mereka berada, sama ada dalam negeri atau luar negeri. Orang yang tidak berdosa antara mereka mungkin dibunuh atau diculik. Tidak mungkin pengawal keselamatan diadakan bagi setiap orang apabila mereka ke sana-sini di seluruh dunia menjalankan urusan mereka. 

19. Israel perlu sedar akan "futility" atau sia-sianya pendekatan yang mereka ambil. Penyokong mereka juga harus sedar bahawa berperang dengan pengganas tidak seperti perang biasa. Dalam perang biasa negara yang menjadi musuh boleh diserang sehingga tentera mereka dikalahkan, sehingga wilayah mereka ditawan. Apabila ini berlaku musuh akan menyerah kalah dan perang akan tamat. Musuh sekuat Jepun dan Jerman pun boleh dikalahkan dengan cara ini. 

20. Perang melawan pengganas tidak semudah ini. Pengganas bukan pemerintah yang bertanggungjawab terhadap kalah menang negara. Mereka tidak berada di negara tertentu. Mereka boleh berada di mana sahaja. Mereka boleh menjadi orang biasa di satu hari dan menjadi pengganas pada hari esoknya. Mereka bukan askar yang bertindak secara teratur dan mengikut arahan. Kehilangan ketua tidak semestinya menghentikan keganasan mereka. Tidak ada jaminan arahan ketua akan dipatuhi mereka, termasuk arahan menghenti mengganas, arahan berhenti perjuangan. 

ATASI SEBAB UNTUK HENTI KEGANASAN 

21. Hanya yang akan menamatkan keganasan mereka ialah apabila mereka dapati tidak ada sebab lagi kenapa mereka perlu mengganas. Tidak ada manusia yang sanggup mengorbankan nyawanya terutama meletupkan dirinya tanpa sebab. Oleh itu tentukanlah sebab mereka mengganas dan hapuskanlah sebab itu. 

22. Kita tidak syak bahawa sebab utama keganasan dilakukan oleh pengganas Islam ialah kemarahan terhadap Israel, terhadap rampasan wilayah Palestin oleh kuasa Barat untuk menubuh Israel, pengusiran keluar orang Palestin dari wilayah mereka setelah Israel ditubuh, pembangunan rumah haram oleh pemerintah Israel di atas tanah Arab Palestin, meruntuh rumah-rumah orang Palestin dan keganasan askar Israel menembak dan membunuh rakyat Palestin termasuk kanak-kanak yang hanya melontar batu. Turut menyebabkan kemarahan orang Islam ialah penindasan ke atas negara-negara Islam lain dan orang Islam di merata dunia. 

23. Jika keganasan hendak dihentikan maka kezaliman dan penindasan Israel ke atas Palestin dan rakyatnya hendaklah dihentikan dengan segera terlebih dahulu. Wilayah Palestin perlu dikembalikan kepada rakyat Palestin.

24. Orang Islam, orang Arab bukanlah degil dan ketegar secara buta tuli. Mereka sanggup mengiktiraf Israel jika Israel memberhentikan keganasan mereka, kembali ke wilayah asal Israel dan membenar pelarian Palestin kembali ke tanah mereka, sama ada dalam Israel atau di Palestin. Israel perlu mengiktiraf Palestin sebagai negara yang berdaulat. Wilayah Palestin yang diduduki oleh rakyat Israel mestilah dikembalikan kepada Palestin. 

25. Walaupun terdapat banyak punca dan sebab keganasan berlaku, tetapi punca terbesar ialah Israel dan penguasan secara ganas wilayah Palestin olehnya. Kuasa- kuasa besar perlu tangani masalah ini dan menyelesaikannya jika mereka ingin menamatkan sebahagian besar keganasan dan dunia dibebaskan daripada ketakutan. 

ANCAMAN GLOBALISASI

26. Selain daripada ancaman perang dan keganasan terdapat banyak kepincangan dan masalah bagi dunia di permulaan abad ke 21 ini. Semasa Perang Dingin puak Kapitalis membendung nafsu mereka kerana takut negara- negara miskin memilih komunisme sebagai ideologi. Tetapi tamatnya Perang Dingin telah membebaskan puak kapitalis untuk melayan nafsu mereka tanpa had. Tidak puas dengan meraih kekayaan dalam negara sendiri, mereka ingin membolot semua kekayaan yang terdapat di dunia. Dengan mengambil kesempatan daripada perhubungan telekomunikasi dan penerbangan jet yang pantas mereka mencipta konsep dunia tanpa sempadan dan globalisasi. 

27. Mereka begitu geram melihat wilayah yang ditakluk oleh mereka dahulu mencapai kemerdekaan dan menghalang eksploitasi oleh mereka. Tidak puas dengan agensi antarabangsa dan penubuhan badan-badan bukan Kerajaan sebagai agen mereka untuk menidakkan kebebasan negara- negara yang baru merdeka ini, dengan mendakwa sempadan negara tidak penting lagi, mereka berharap mereka dapat kembali untuk menguasai semula tanah-tanah jajahan mereka dahulu. 

28. Mereka mentafsirkan dunia tanpa sempadan atau globalisasi sebagai kebebasan bagi modal melintasi sempadan tanpa peraturan atau syarat untuk negara-negara yang bebas dan berdaulat melindungi diri. Oleh kerana negara miskin tidak mempunyai modal, kebebasan ini tidak dapat dimanfaatkan oleh mereka. Selain daripada modal tidak ada kebebasan melintasi sempadan. Rakyat negara miskin tidak boleh berhijrah ke negara kaya. 

29. Kononnya kemasukan modal akan memperkayakan negara miskin. Yang tidak disebutkan ialah apabila modal ditarik keluar, terutama secara mendadak, negara-negara yang sederhana maju pun boleh menjadi miskin dan merana dalam sekelip mata. 

30. Inilah yang dilakukan semasa krisis kewangan di Asia Timur. Kerana kononnya negara-negara Timur ini tidak ditadbir dengan telus dan baik maka mereka diramal akan mengalami kemerosotan ekonomi. Untuk mengelak daripada kerugian, pelabur asing menarik keluar dana mereka dan spekulator matawang menjual wang yang kononnya dimiliki oleh mereka dalam pasaran wang secara mendadak. Dengan tindakan ini maka merosot sungguhlah ekonomi negara-negara ini dan beruntunglah mereka yang menjual saham dan wang yang kononnya mereka miliki. 

31. Semua konsep dagangan wang ini dicipta oleh mereka semata-mata untuk mereka meraih keuntungan. Kenyataan yang sebenar ialah pentadbiran yang dikatakan tidak telus dan kurang cekap sebenarnya telah berjaya membangunkan negara-negara Asia Timur dengan amat pesat sehingga mereka digelar sebagai harimau ekonomi. Yang benar ialah kemerosotan negara-negara ini disebabkan oleh penyangak matawang yang menjual secara besar- besaran matawang negara-negara ini dan pemain pasaran saham yang menjual secara jualan singkat atau "short- selling" saham dalam bursa saham. 

32. Walaupun ini semua jelas membawa malapetaka ekonomi tetapi pihak-pihak tertentu masih enggan meminda rejim kewangan antarabangsa. Mereka ingin mengekalkan rejim ini supaya mereka dapat terus meraih keuntungan bagi diri mereka. 

33. Kita lihat bagaimana banyaknya negara di dunia yang menjadi amat miskin sehingga tidak dapat dipulihkan kerana sistem kewangan antarabangsa ini. Sesungguhnya sistem kewangan antarabangsa dan dunia tanpa sempadan atau globalisasi menjadi ancaman dan cabaran kepada negara kecil seperti kita. Bukanlah kita menolak globalisasi secara total tetapi kita berpendapat tafsiran yang hanya memberi kebebasan kepada modal melintasi sempadan adalah amat merbahaya. 

34. Kita juga khuatir akan tujuan bank-bank dan syarikat-syarikat gergasi meneruskan percantuman mereka untuk menjadi lebih besar. Jika mereka dibenar masuk dan bermaharajalela di negara kecil sudah tentu mereka akan menguasai semua perniagaan dan ekonomi negara- negara ini. Syarikat-syarikat dan bank-bank tempatan akan ditelan oleh mereka. Kita percaya dalam usaha untuk meningkatkan keuntungan mereka, sebahagian daripada pekerja bank atau syarikat yang ditelan oleh mereka akan digugurkan. Akhirnya rakyat negara kecil tidak lagi akan memiliki perniagaan sendiri tetapi menjadi pekerja upahan gergasi asing. 

35. Yang lebih menakutkan ialah gergasi-gergasi ini akan menjadi begitu besar, kuat dan berpengaruh sehingga dapat menguasai politik negara. Ini telah berlaku di Amerika Tengah di mana pengurus ladang pisang dapat menentukan siapa menjadi Presiden negara. Tidak mustahil ini juga akan berlaku apabila gergasi-gergasi asing sudah menguasai ekonomi dunia sepenuhnya. Tiap gergasi ini adalah berpuluh kali lebih besar daripada segi kewangan daripada majoriti negara-negara membangun. 

36. Negara kita Malaysia tetap menjadi sasaran. Media asing tidak berhenti-henti memburukkan negara ini. Segala pendapat, pendirian dan amalan kita dikecam hebat oleh mereka. Apatah lagi kita adalah negara Islam di mana orang Islam menjadi majoriti dan menguasai negara ini. Kejayaan kita hanya menimbulkan perasaan geram dan benci yang berlebihan di kalangan mereka. Jika tidak kerana ini apakah sebabnya mereka mencaci kita yang bukan-bukan, seolah-olah kita tidak pernah membuat apa- apa yang baik sama sekali?

 NASIB MALANG UMAT ISLAM 

37. Sebelum pun berlaku peristiwa 11 September, agama Islam dan umat Islam sudah dituduh sebagai agama dan orang yang mundur, tidak mampu memerintah dan membangun negara sendiri dan sering terlibat dengan keganasan. Pandangan ini menjadi lebih buruk selepas 11 September. Hari ini sesiapa yang memiliki nama Islam diberi layanan yang buruk. Mereka ditahan, disoal, diperiksa, diserang, bahkan dibunuh dengan sewenang-wenangnya. Pemilikan kad kredit tertentu pun ditegah bagi orang Islam. 

38. Jelas sekali di waktu ini umat Islam amat tertindas dan terhina di dunia. Kita kecewa kerana walaupun mereka sering bercakap berkenaan hak asasi manusia, berkenaan keadilan, tetapi orang Islam nampaknya dikecualikan, tidak berhak dan boleh ditindas bila-bila dan di mana-mana sahaja.

39. Sementara kita boleh menuntut supaya mereka berlaku lebih adil kepada kita orang Islam, tetapi adalah sukar untuk memperbaiki sikap dan tindakan orang lain, terutama yang bermusuh dengan kita. Adalah lebih mungkin dan lebih baik kita cuba memperbaiki sikap kita sendiri. 

40. Hakikatnya ialah kita orang Islam sudah tidak lagi berpegang kepada ajaran Islam yang sebenar. Hari ini orang Islam dan negara-negara Islam lebih kuat bermusuh sesama sendiri daripada bermusuh dengan orang bukan Islam atau negara bukan Islam yang bermusuh dengan kita. Walaupun kita sedang diserang oleh musuh, kata sepakat berkenaan dengan pertahanan kita pun tidak dapat kita capai. Ada antara orang Islam dan negara Islam yang lebih sanggup bersubahat dengan musuh Islam daripada bekerjasama dengan orang Islam atau negara Islam. 

41. Sejak kejatuhan Empayar Othmaniah kerana mengabaikan ajaran Islam, tidak ada negara Islam yang mengikut ajaran Al-Quran supaya melengkapkan diri dengan senjata yang cukup untuk menggerunkan musuh dan mengadakan pertahanan yang mampu mengalahkan musuh. Dengan menolak ilmu dan perindustrian, negara-negara Islam terpaksa mendapatkan senjata daripada orang lain termasuk daripada musuh mereka. Sudah tentu senjata yang diperolehi tidak setaraf dengan senjata yang dimiliki oleh musuh. Oleh itu senjata dan bala tentera negara Islam tidak sedikit pun menggerunkan musuh dan mampu mempertahankan negara Islam, sesuatu yang dituntut oleh agama Islam, sesuatu yang menjadi fardu kifayah. 

42. Bahawa orang Islam membelakangkan fardu kifayah tidak mengganggu pemikiran mereka. Mereka hanya menumpu kepada fardu ain dan berdoa memohon pertolongan daripada Allah s.w.t. Mereka lupa bahawa Allah telah berfirman bahawa Tuhan tidak akan mengubah nasib sesuatu kaum melainkan kaum itu berusaha untuk mengubah nasibnya sendiri. Jelas sekali berdoa sahaja tidak akan mengubah nasib orang Islam. Mereka perlu berusaha bersungguh- sungguh untuk memperbaiki nasib mereka dengan meningkat keupayaan mencipta, mengeluar dan mengguna senjata yang canggih untuk pertahanan diri dan maruah mereka. 

43. Orang Islam juga harus ingat bahawa Al-Quran menegaskan bahawa segala keburukan yang berlaku adalah daripada mereka sendiri dan segala kebaikan datangnya daripada Allah s.w.t. Jika nasib malang menimpa umat Islam, ia adalah kerana mereka sendiri. Janganlah sesiapa cuba melepas tangan dengan mendakwa malapetaka yang menimpa mereka adalah takdir kerana jika mereka berusaha memperbaiki nasib mereka sehingga berjaya, itu juga adalah takdir. Untuk mempe